ચર્ચગેટમાં પ્રાઇવેટ કંપનીમાં સર્વિસ કરતા સુરેશે રોજની માફક ગઈ કાલે સાંજે ચર્ચગેટથી ૫.૧૬ વાગ્યાની અંધેરીની સ્લો ટ્રેન પકડી હતી. ટ્રેનમાંથી તેની બૅગ ચોરાઈ ગઈ એ બાબતે તેણે ‘મિડ-ડે’ને કહ્યું હતું કે ‘ટ્રેનમાં જનરલી હું કોઈ દિવસ સૂતો નથી, પણ ગઈ કાલે ખબર નહીં કેમ પણ મુંબઈ સેન્ટ્રલ સ્ટેશન ગયું અને મને અચાનક ઊંઘ આવી ગઈ. છેક ખાર સ્ટેશન આવ્યું ત્યારે મારી આંખો ખૂલી હતી. આંખ ખૂલતાં જ ટ્રેનમાં ઉપર સામાન મૂકવાની જાળી પર મને મારી બૅગ દેખાઈ નહીં. એટલે તરત મેં આજુબાજુ બેસેલા પૅસેન્જરોને આ બાબતે પૂછતાછ કરી હતી, પણ કોઈને એ વિશે ખબર નહોતી.’